Diari Oficial de la Generalitat Valenciana


Sumari del DOGV 2860, del 31-10-1996 (1996/839735)

ORDRE de 23 d'octubre de 1996, de la Conselleria d'Agricultura i Medi Ambient, per la qual es modifica l'Ordre de 2 de novembre de 1994, referent a ajudes al sanejament de plantacions de cítrics afectats pel virus de la tristesa.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2860

Data del DOGV
:   31-10-1996

Secció del DOGV
:   ALTRES DISPOSICIONS

Número del document
:   1996/839735


Data del document
:   23-10-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 23 d'octubre de 1996, de la Conselleria d'Agricultura i Medi Ambient, per la qual es modifica l'Ordre de 2 de novembre de 1994, referent a ajudes al sanejament de plantacions de cítrics afectats pel virus de la tristesa.   
En el Pla d'eradicació de la tristesa dels cítrics elaborat per la Conselleria d'Agricultura i Medi Ambient, s'exposa que el sector citrícola es troba en una difícil situació com a conseqüència dels efectes de la malaltia produïda pel virus de la tristesa, que afecta milions d'arbres distribuïts per tota l'àrea citrícola de la Comunitat Valenciana. La situació és greu en algunes localitats on el virus ha infectat el cent per cent de les plantacions.  
Com a conseqüència d'això, milions d'arbres han mort o estan molt debilitats i, per tant, la producció és molt baixa i de mala qualitat. Açò es tradueix en unes pèrdues econòmiques i socials que són molt importants en alguns municipis.  
S'ha previst sanejar 10.000 hectàrees a mitjà termini, a les quals en seguiran altres fins a cobrir la resta de plantacions amb peu amarg.  
L'Ordre de 2 de novembre de 1994, modificada per mitjà de l'Ordre de 30 d'octubre de 1995, establia ajudes per a l'arrancada i replantació i per a doblament de parcel·les de cítrics afectades.  
A fi d'atallar aquesta situació cal incrementar els incentius perquè l'agricultor realitze les inversions necessàries per a sanejar les plantacions. Amb aquesta nova ordre es dupliquen les ajudes per a l'arrancada seguida de replantació.  
Per això, i d'acord amb l'article 47 de la Llei d'Hisenda Pública de la Generalitat Valenciana, de 26 de juny de 1991,  
ORDENE  
Article 1  
L'article 2 de l'Ordre de 2 de novembre de 1994, modificat mitjançant l'Ordre de 30 d'octubre de 1995, se substitueix pel text següent:  
«Article 2. Quantia de les ajudes  
1. El sol·licitant de l'ajuda podrà elegir una de les opcions següents:  
a) Subvenció per a arrancada i replantació per un import màxim de 300.000 pessetes per hectàrea, sempre que es planten, almenys, 500 plançons per hectàrea.  
b) Subvenció per a arrancada i replantació per un import màxim de 300 pessetes per plançó, incrementada amb una altra subvenció de cinc punts d'interès a préstecs de fins a un milió de pessetes per hectàrea, que es tornaran en cinc anys, amb un any de mancança. El nombre màxim de plantes que se subvencionarà serà de 500 per hectàrea.  
c) Subvenció per al doblament de la plantació existent fins a 150 pessetes per plançó. El nombre màxim de plançons que se subvencionarà serà de 500 per hectàrea. En aquest cas podrà utilitzar-se planta empeltada en viver o plançó tolerant, que s'empeltarà amb posterioritat.  
2. Els préstecs a què fa referència l'apartat b) del punt anterior es formalitzaran amb entitats financeres que s'adherisquen al conveni que es firmarà amb aquesta conselleria, amb un interès màxim del 8 per cent, pagament anual interès i quotes anuals constants d'amortització.  
La bonificació dels interessos es realitzarà en un sol pagament com a ajuda directa en quantia equivalent a la capitalització de l'import de la subvenció. Aquesta ajuda es canalitzarà a través de les entitats financeres i d'acord amb el conveni que es firme.»  
Article 2  
Aquesta ordre serà d'aplicació als expedients de la campanya anterior als quals, després de l'arrancada, s'haja concedit pròrroga per a la realització de la plantació.  
DISPOSICIó FINAL  
Aquesta ordre tindrà efectes des del primer de novembre d'enguany.  
València, 23 d'octubre de 1996  
La consellera d'Agricultura i Medi Ambient,  
Maria àngels Ramón-Llin i Martínez